Nøgleord

Sammendrag



Nøgleord

1. Fælles handelspolitik – beskyttelse mod dumping – omgåelse – udvidelse af antidumpingforanstaltningernes anvendelse – obligatorisk registrering af den pågældende import – registreringsmetoder – manglende præcisering i antidumpingforordningen og i forordningen om indledning af en undersøgelse vedrørende omgåelse – medlemsstaternes fastsættelse – betingelser – identificering af den pågældende import, der giver mulighed for en korrekt opkrævning med tilbagevirkende kraft af den udvidede antidumpingtold

(Rådets forordning nr. 1225/2009, art. 13, stk. 1 og 3, og art. 14, stk. 5, forordning nr. 723/2011, art. 1, og Kommissionens forordning nr. 966/2010, art. 2)

2. Fælles handelspolitik – beskyttelse mod dumping – omgåelse – udvidelse af antidumpingforanstaltningernes anvendelse – satsen for den udvidede antidumpingtold

(Rådets forordning nr. 91/2009, art. 1, stk. 2, og forordning nr. 723/2011)

Sammendrag

1. En forordning om udvidelse af antidumpingtold har som eneste formål at sikre dennes effektivitet og at forhindre dens omgåelse. Som følge heraf har en foranstaltning om udvidelse af en endelig antidumpingtold kun accessorisk karakter i forhold til den første retsakt, som indfører denne told, der beskytter de endelige foranstaltningers effektive anvendelse. Det følger heraf, at forpligtelsen til registrering af den pågældende import, særskilt i forbindelse med omgåelse, ligeledes har til formål at sikre de udvidede endelige foranstaltningers effektivitet ved at gøre det muligt at pålægge told med tilbagevirkende kraft for at forhindre, at de endelige foranstaltninger, der skal anvendes, mister deres effektive virkning. Når Kommissionen i denne henseende har pålagt de kompetente nationale myndigheder at træffe de nødvendige foranstaltninger for registreringen af den pågældende import for at sikre opkrævningen af den udvidede antidumpingtold med tilbagevirkende kraft, er disse myndigheder underlagt en pligt til at overholde denne forpligtelse.

I mangel af enhver præcision i forordning nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, såvel som i forordning nr. 966/2010 om indledning af en undersøgelse vedrørende den mulige omgåelse af de antidumpingforanstaltninger, der indførtes ved forordning nr. 91/2009 om de betingelser, under hvilke medlemsstaterne skal foretage registreringen, tilkommer det imidlertid medlemsstaterne at fastsætte betingelserne på en sådan måde, at opkrævningen med tilbagevirkende kraft af udvidet antidumpingtold sikres på en korrekt måde, og at forordningens formål således opnås.

Artikel 14, stk. 5, i Rådets forordning nr. 1225/2009, hvortil der henvises i artikel 2 forordning nr. 966/2010, skal fortolkes således, at registreringsbetingelser, for så vidt som den ikke efterlader nogen tvivl om identifikationen af alle toldbelagte importbevægelser for de pågældende varer og gør det muligt effektivt at indhente alle tilgængelige oplysninger for at sikre en korrekt opkrævning af udvidet antidumpingtold med tilbagevirkende kraft, er i overensstemmelse med denne bestemmelse. De er således tilstrækkelige ved opkrævning med tilbagevirkende kraft af antidumpingtold i henhold til artikel 1 i gennemførelsesforordning nr. 723/2011 om udvidelse af den endelige antidumpingtold, der er indført ved forordning nr. 91/2009 på importen af visse skruer, bolte, møtrikker og lignende varer af jern og stål med oprindelse i Folkerepublikken Kina, til også at omfatte importen af visse skruer, bolte, møtrikker og lignende varer af jern og stål afsendt fra Malaysia, uanset om varen er angivet med oprindelse i Malaysia eller ej, efter en undersøgelse, der fastslår, at der foreligger en omgåelse af den endelige antidumpingtold, der er pålagt ved forordning nr. 91/2009 om indførelse af en endelig antidumpingtold på importen af visse skruer, bolte, møtrikker og lignende varer af jern eller stål med oprindelse i Folkerepublikken Kina.

(jf. præmis 28, 29, 32, 33 og 38 samt domskonkl.)

2. I henhold til artikel 1, stk. 2, i forordning nr. 91/2009 om indførelse af en endelig antidumpingtold på importen af visse skruer, bolte, møtrikker og lignende varer af jern eller stål med oprindelse i Folkerepublikken Kina udgør satsen for den udvidede antidumpingtold, der opkræves med tilbagevirkende kraft på import forud for ikrafttrædelsen af gennemførelsesforordning nr. 723/2011 om udvidelse af den endelige antidumpingtold, der er indført ved forordning nr. 91/2009 på importen af visse skruer, bolte, møtrikker og lignende varer af jern og stål med oprindelse i Folkerepublikken Kina, til også at omfatte importen af visse skruer, bolte, møtrikker og lignende varer af jern og stål afsendt fra Malaysia, uanset om varen er angivet med oprindelse i Malaysia eller ej, 85% for »alle andre virksomheder«.

(jf. præmis 38 og domskonkl.)